PMIndiaData/PMIndiaSum huggingface dataset:
प्रधानमंत्री ने नेपाल के प्रधानमंत्री से बातचीत की

प्रधानमंत्री श्री नरेन्‍द्र मोदी ने कल आए भूकंप से उपजी स्‍थिति की समीक्षा के लिए नेपाल के प्रधानमंत्री श्री सुशील कोइराला से बातचीत की है। प्रधानमंत्री श्री मोदी ने कहा, “प्रधानमंत्री सुशील कोइराला और मैंने टेलीफोन पर बातचीत की थी। हमने कल आए भूकंप से उपजी स्‍थिति की समीक्षा की। मैंने भूकंप के मद्देनजर प्रधानमंत्री कोइराला को अपनी तरफ से हरसंभव सहयोग का आश्‍वासन दिया।”
दुनिया भर के राष्ट्राध्यक्षों के शेफ के क्लब (सीसीसी) ने प्रधानमंत्री से की मुलाकात

दुनियाभर के राष्ट्रध्यक्षों के शेफों के क्लब यानी क्लब डे शेफ डे शेफ (सीसीसी) के सदस्यों ने आज प्रधानमंत्री श्री नरेन्द्र मोदी से मुलाकात की। इस क्लब में दो दर्जन देशों के राष्ट्राध्यक्षों के निजी शेफ शामिल हैं। इस क्लब को अनौपचारिक रूप से विश्व की सबसे लजीज सोसाइटी के रूप में जाना जाता है। यह पेरिस स्थित संगठन है। पहली बार भारत में इनकी महासभा आयोजित होने वाली है। दिल्ली के अलावा ये सभी शेफ जल्द ही आगरा और जयपुर भी जाएंगे। इस क्लब के अन्य सदस्यों में भारत के राष्ट्रपति के निजी शेफ श्री मोंटू सैनी, अमेरिकी राष्ट्रपति की निजी शेफ क्रिसटेटा कोमरफोर्ड और ब्रिटेन की महारानी के शेफ श्री मार्क फ्लेनागन भी शामिल हैं। इन शेफ ने प्रधानमंत्री के साथ एक सामूहिक फोटो खिंचवाई और उन्हें स्मृतिचिन्ह भेंट किए।
प्रधानमंत्री ने रियो ओलम्‍पिक में रजत पदक जीतने पर पी वी सिंधू को बधाई दी

प्रधानमंत्री श्री नरेन्‍द्र मोदी ने रियो ओलंपिक में बैडमिंटन में रजत पदक जीतने पर पी वी सिंधू को बधाई दी है। प्रधानमंत्री ने कहा, “रजत के लिए बधाई, पी वी सिंधू। बहुत अच्‍छा लड़ी। रियो 2016 में आपकी उपलब्धि ऐतिहासिक है और इसे वर्षों तक याद किया जाएगा।”
प्रधानमंत्री ने घोघा से दहेज के बीच रो-रो फेरी सेवा के पहले चरण का उद्घाटन किया, पहली सेवा में यात्रा की

प्रधानमंत्री श्री नरेन्‍द्र मोदी ने आज घोघा से दहेज के बीच रो-रो (रोल ऑन, रोल ऑफ) फेरी सेवा के पहले चरण का उद्घाटन किया। इस फेरी सेवा से सौराष्‍ट्र में घोघा और दक्षिण गुजरात में दहेज के बीच यात्रा समय करीब सात या आठ घंटे से घटकर महज करीब एक घंटा रह जाएगा। आज उद्घाटित पहला चरण यात्रियों की आवाजाही के लिए समर्थ है। पूरी तरह परिचालन शुरू होने पर यह फेरी सेवा वाहनों की आवाजाही के लिए भी सक्षम होगी। प्रधानमंत्री ने श्री भावनगर जिला सहकारी दूध उत्पादक संघ लिमिटेड के सर्वोत्तम कैटल फीड संयंत्र का उद्घाटन किया। इस अवसर पर एक बड़ी सभा को संबोधित करते हुए प्रधानमंत्री ने कहा कि उन्‍हें प्रसन्‍नता है कि वह व्‍यक्तिगत तौर पर नए साल की शुभकामनाएं देने के लिए गुजरात में हैं। उन्होंने कहा कि घोघा और दहेज के बीच फेरी सेवा शुरू करने के लिए आयोजित यह कार्यक्रम पूरे देश के लिए काफी महत्‍वपूर्ण है। अपने तरह की पहली फेरी सेवा का उल्‍लेख करते हुए प्रधानमंत्री ने कहा कि यह गुजरात के लोगों का सपना था जो पूरा हुआ है। उन्‍होंने कहा कि मानव सभ्‍यता का इतिहास नदियों और समुद्री व्‍यापार की जीवनशैली को दर्शाता है। उन्‍होंने कहा कि गुजरात लोथल की भूमि है, हम अपने इतिहास के इन पहलुओं को कैसे भुला सकते हैं। प्रधानमंत्री ने कहा कि यह कार्यक्रम हमारे गौरवशाली अतीत को वापस लाने और सौराष्‍ट्र को दक्षिण गुजरात से जोड़ने का कार्यक्रम है। प्रधानमंत्री ने कहा कि इन दो क्षेत्रों के लोगों की खूब आवाजाही होती है और इस फेरी सेवा से उनके समय व ईंधन की काफी बचत होगी। प्रधानमंत्री ने कहा कि पिछले तीन साल के दौरान गुजरात के विकास को काफी महत्‍व दिया गया है। उन्‍होंने कहा कि गुजरात में काफी लंबा तटवर्ती क्षेत्र है और हमें उससे मिलने वाले अवसरों का फायदा उठाना चाहिए। उन्‍होंने कहा कि तटवर्ती बुनियादी ढांचे के विकास के लिए कदम उठाए गए हैं। उन्‍होंने कहा कि यह फेरी सेवा भी केवल इसी एक मार्ग तक सीमित नहीं रहेगी। उन्‍होंने कहा कि अन्‍य जगहों को भी फेरी सेवाओं से जोड़ा जाएगा। उन्‍होंने कहा कि परिवहन क्षेत्र को एकीकृत और अत्‍याधुनिक बनाना केंद्र सरकार का लक्ष्‍य है। प्रधानमंत्री ने घोघा से दहेज के बीच इसकी पहली सेवा में यात्रा की। इस यात्रा के दौरान उन्‍हें जहाज और फेरी सेवा के बारे में जानकारी दी गई। उन्‍होंने जहाज पर चढ़ते समय दिव्‍यांगजन बच्‍चों से भी बातचीत की। दहेज में एक सभा को संबोधित करते हुए प्रधानमंत्री ने कहा कि सरकार का दृष्टिकोण समृद्धि के लिए बंदरगाह है। उन्‍होंने कहा कि भारत को बेहतर बंदरगाहों और अधिक बंदरगाहों की आवश्‍यकता है। उचित कनेक्टिविटी के बिना देश का आर्थिक विकास सुस्‍त हो जाता है। उन्‍होंने जोर देकर कहा कि सरकार बंदरगाह बुनियादी ढांचे पर ध्‍यान केंद्रित कर रही है। प्रधानमंत्री ने नीली अर्थव्‍यवस्‍था पर सरकार के जोर का उल्‍लेख किया जिसे उन्‍होंने नए भारत के दृष्टिकोण का अभिन्‍न हिस्‍सा कहा।
मंत्रिमंडल को भारत और सऊदी अरब के बीच आवास के क्षेत्र में सहयोग पर आधारित समझौते के बारे में अवगत कराया गया

प्रधानमंत्री श्री नरेन्द्र मोदी की अध्‍यक्षता में केंद्रीय मंत्रिमंडल को भारत और सऊदी अरब के बीच आवास के क्षेत्र में सहयोग पर आधारित समझौते के बारे में अवगत कराया गया। इस सहमति पत्र पर फरवरी 2019 में हस्‍ताक्षर किए गए थे। इस सहमति पत्र से दोनों देशों में किफायती/निम्‍न आय आवास सहित आवास के क्षेत्र में तकनीकी सहयोग को बढ़ावा मिलेगा, आवास तथा आधारभूत परियोजनाओं के क्षेत्र से जुड़े अधिकारियों और कंपनियों की भागीदारी बढ़ेगी। इससे विकास के क्षेत्र में जानकारी और अनुभव को साझा करने, आधुनिक निर्माण तकनीकों के हस्‍तांतरण और आवास विकास के क्षेत्र में अनुसंधान एवं विकास को बढ़ावा देने में मदद मिलेगी।
प्रधानमंत्री ने सिंचाई नेटवर्क को बढ़ावा देने के लिए एक बहुविध रणनीति अपनाने पर जोर दिया

प्रधानमंत्री श्री नरेन्द्र मोदी ने देश में सिंचाई नेटवर्क को बढ़ावा देने के लिए आज एक बहुविध रणनीति अपनाने पर जोर दिया। कृषि, जल संसाधन, ग्रामीण विकास, वित्त, नीति आयोग और प्रधानमंत्री कार्यालय के शीर्ष अधिकारियों और वरिष्ठ मंत्रियों की एक उच्चस्तरीय बैठक की अध्यक्षता करते हुए प्रधानमंत्री ने सिंचाई क्षेत्र में प्रशासनिक व्यवस्थाओं, वित्तीय प्रबंधों और तकनीक के अनुप्रयोग जैसे विषयों पर पुनः ध्यान देने की बात कही, ताकि निर्णय लेने की प्रक्रिया अधिक व्यापक और अल्प अवधि की हो, जिसका तत्काल फायदा किसानों को मिल सके। श्री मोदी ने प्रधानमंत्री कृषि सिंचाई योजना की तैयारियों की समीक्षा करते हुए कहा कि सिंचाई क्षेत्र में होने वाले विस्तार को देश भर में विभिन्न प्रकार की फसलों के संबंध में आधुनिक एवं सूक्ष्म सिंचाई प्रणालियों जैसे बूंद एवं टपक सिंचाई प्रणाली (ड्रिप एंड स्प्रिंकलर) का विवेकपूर्ण तरीके से इस्तेमाल और देश में विभिन्न प्रकार की पारम्परिक सिंचाई पद्धतियों के व्यापक मूल्यांकन से जोड़ा जाना है। प्रधानमंत्री ने कहा कि देश के विश्वविद्यालयों में युवा शोध छात्रों को सिंचाई-नीति नियोजन प्रणाली में शामिल किया जाना चाहिए। उन्होंने कहा कि सिंचाई योजनाओं को जिला स्तर पर बनाए जाने की जरूरत है और सिविल सेवा के युवा अधिकारियों को जिला स्तरीय सिंचाई योजनाएं पेश करने को कहा जाना चाहिए। प्रधानमंत्री ने अधिकारियों से सामान्य से औसत बारिश की चुनौती को एक अवसर के रूप में लेने पर जोर दिया और देश में सिंचाई तालाबों के सृजन को बढ़ावा देने के गहन अल्प अवधि वाले प्रयासों की बात कही। प्रधानमंत्री ने कुछ राज्यों में भू-जल के लगातार स्तर में कमी को रेखांकित करते हुए कहा कि इसकी वजह से फसलों की पद्धतियों में बदलाव जरूरी हो गया है। उन्होंने मक्का की फसल पर ध्यान केन्द्रित करने और इस फसल के साथ वाजिब कीमत जोड़ने के प्रयासों की बात कही, ताकि इसकी खेती किसानों के लिए लाभ का सौदा हो सके। इस बैठक में केन्द्रीय जल संसाधन मंत्री सुश्री उमा भारती, ग्रामीण विकास मंत्री श्री चौधरी बीरेन्द्र सिंह और कृषि राज्य मंत्री श्री संजीव बालियान उपस्थित थे।
प्रधानमंत्री ने डॉ. एपीजे अब्दुल कलाम को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने आज भारत के पूर्व राष्ट्रपति डॉ. एपीजे अब्दुल कलाम को उनकी जयंती पर श्रद्धांजलि अर्पित की। प्रधानमंत्री ने कहा, "डॉ कलाम को उनकी जयंती पर श्रद्धांजलि। एक वैज्ञानिक के रूप में या भारत के राष्ट्रपति के रूप में, देश राष्ट्रीय विकास के लिए उनके अमिट योगदान को कभी नहीं भूल सकता। उनकी जीवन यात्रा लाखों लोगों को शक्ति प्रदान करती है।"
प्रधानमंत्री ने हिमाचल प्रदेश में परियोजनाओं के बारे में नागरिकों के सुझावों पर अपने विचार व्यक्त किये

प्रधानमंत्री श्री नरेन्द्र मोदी ने आज हिमाचल प्रदेश में परियोजनाओं के बारे में नागरिकों के सुझावों पर अपने विचार व्यक्त किये हैं। प्रधानमंत्री इन परियोजनाओं के लोकार्पण और शिलान्यास के लिए हिमाचल प्रदेश की यात्रा पर हैं। प्रधानमंत्री ने एम्स बिलासपुर के लोकार्पण पर, जिसका शिलान्यास भी उन्होंने ही किया था, कहा: प्रधानमंत्री ने राष्ट्रीय राजमार्ग-105 पर पिंजौर से नालागढ़ तक राजमार्ग को चार लेन के बनाने की 31 किलोमीटर लंबी व 1690 करोड़ रुपये की परियोजना पर कहा: एमजी/एएम/जेके
केंद्रीय मंत्रिमंडल ने पेरू के साथ व्यापार समझौता वार्ता को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने पेरू के साथ वस्तुओं, सेवाओं और निवेश में व्यापार पर व्यापार समझौते के लिए वार्ता को मंजूरी दी है। पेरू के साथ व्यापार समझौते की संभावनाएं तलाशने के लिए भारत और पेरू के बीच एक संयुक्त अध्ययन समूह (जेएसजी) का गठन 15 जनवरी 2015 को किया गया था। दोनों पक्षों ने 20 अक्टूबर 2016 को संयुक्त अध्ययन समूह की रिपोर्ट को अंतिम रूप दिया और वस्तुओं में व्यापार, सेवाओं में व्यापार एवं निवेश पर बातचीत को आगे बढ़ाने के लिए सहमति दी। पृष्ठभूमिः पेरू साल 2015-16 के दौरान लैटिन अमेरिकी एवं कैरिबियाई (एलएसी) क्षेत्र में भारत के लिए निर्यात गंतव्यों में तीसरे पायदान पर रहा। पेरू के साथ भारत का द्विपक्षीय व्यापार 2005-06 में 107.32 मीलियन अमेरिकी डॉलर रहा जिसमें 2015-16 के दौरान 1319.45 प्रतिशत की वृद्धि दर्ज की गई। 2015-16 के दौरान दोनों देशों के बीच 1523.35 मीलियन अमेरिकी डॉलर का द्विपक्षीय व्यापार हुआ जबकि निर्यात 703.12 मीलियन डॉलर और आयात 820.22 मीलियन डॉलर का रहा। पेरू के साथ भारत का दोस्ताना संबंध है। पेरू अंतरराष्ट्रीय मंचों पर भारत के साथ सहयोग कर रहा है और व्यापार समझौते से दोनों देशों के बीच व्यापारिक एवं आर्थिक संबंध मजबूत होंगे। यह व्यापार समझौता भारत-पेरू संबंधों के लिए एक महत्वपूर्ण मील का पत्थर साबित होगा और इससे एलएसी देशों के साथ भारत के मौजूदा पारंपरिक भाइचारे का संबंध सुदृढ़ होगा।
स्मृति चिन्हों की नीलामी इस महीने की 12 तारीख तक बढ़ाई गई

प्रधानमंत्री श्री नरेन्‍द्र मोदी ने बताया है कि प्रधानमंत्री के स्मृति चिन्हों 2022 की नीलामी इस महीने की 12 तारीख तक बढ़ा दी गई है। संस्कृति मंत्रालय के एक ट्वीट थ्रेड का जवाब देते हुए, प्रधानमंत्री ने ट्वीट किया: “ये उन विशेष उपहारों में से है, जो मुझे वर्षों से मिले हैं। लोगों की इच्छा का सम्मान करते हुए स्मृति चिन्हों की नीलामी 12 तारीख तक बढ़ा दी गई है। इसमें अवश्य भाग लें।” एमजी/एएम/जेके
प्रधानमंत्री ने महात्मा ज्योतिबा फुले को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने महान समाज सुधारक, दार्शनिक और लेखक महात्मा ज्योतिबा फुले को उनकी जयंती पर श्रद्धांजलि अर्पित की है। श्री मोदी ने कहा कि सामाजिक न्याय के पुरोधा और असंख्य लोगों के लिये आशा के स्रोत के रूप में महात्मा फुले का व्यापक सम्मान है। उन्होंने सामाजिक समानता, महिला सशक्तिकरण और शिक्षा को बढ़ावा देने के लिये अथक कार्य किया है। प्रधानमंत्री ने अपने ‘मन की बात’ कार्यक्रम के माध्यम से महान विचारक ज्योतिबा फुले के बारे में अपने विचार व्यक्त किये थे, जहां श्री मोदी ने कहा था कि महात्मा फुले ने बालिकाओं के लिये स्कूल आरंभ किया था तथा कन्या शिशु हत्या के विरुद्ध आवाज उठाई थी। उन्होंने जल संकट के समाधान के लिये भी अभियान चलाये थे। श्रृंखलाबद्ध ट्वीट में प्रधानमंत्री ने कहा हैः “सामाजिक न्याय के पुरोधा और असंख्य लोगों के लिये आशा के स्रोत के रूप में महात्मा फुले का व्यापक सम्मान है। उनका बहुआयामी व्यक्तित्व था और उन्होंने सामाजिक समानता, महिला सशक्तिकरण और शिक्षा को बढ़ावा देने के लिये अथक कार्य किया। उनकी जयंती पर उन्हें श्रद्धांजलि।” “आज महात्मा फुले की जयंती है और कुछ ही दिनों में 14 तारीख को अम्बेडकर जयंती है। पिछले महीने के दौरान #मन की बात में दोनों को श्रद्धांजलि अर्पित की थी। भारत महात्मा फुले और डॉ. बाबासाहेब अम्बेडकर का उनके महान योगदान के लिये सदैव कृतज्ञ रहेगा।”
प्रधानमंत्री तीन शहरों में स्थित वैक्सीन केन्द्रों का कल भ्रमण करेंगे

प्रधानमंत्री श्री नरेन्द्र मोदी वैक्सीन के विकास और विनिर्माण की प्रक्रिया की व्यक्तिगत रूप से समीक्षा के लिए 3 शहरों की यात्रा पर जाएंगे। वह अहमदाबाद में जायडस बायोटेक पार्क, हैदराबाद में भारत बायोटेक और पुणे में सीरम इंस्टीट्यूट ऑफ इंडिया का भ्रमण करेंगे। कोविड-19 के खिलाफ लड़ाई में भारत के निर्णायक दौर में प्रवेश करने के साथ, प्रधानमंत्री के इन संयंत्रों के भ्रमण और वैज्ञानिकों के साथ विचार-विमर्श से तैयारियों व चुनौतियों के परिप्रेक्ष्य में जानकारियां लेने और अपने नागरिकों के टीकाकरण के भारत के प्रयासों का रोडमैप तैयार करने में सहायता मिलेगी।
प्रधानमंत्री देश भर के फिटनेस के प्रति उत्साही लोगों के साथ संवाद करेंगे

फिट इंडिया अभियान की पहली वर्षगांठ के अवसर पर “फिट इंडिया संवाद” आयोजित किया जा रहा है एक अनूठी पहल के तहत प्रधानमंत्री श्री नरेन्द्र मोदी 24 सितंबर 2020 को फिट इंडिया अभियान की पहली वर्षगांठ के उपलक्ष्य में देशव्यापी ऑनलाइन फिट इंडिया संवाद के दौरान फिटनेस के प्रति लोगों को जागरुक बनाने वालों और आम नागरिकों के साथ बातचीत करेंगे। इस ऑनलाइन संवाद में प्रतिभागियों को फिटनेस और अच्छे स्वास्थ्य के बारे में प्रधानमंत्री से मार्गदर्शन लेने के साथ ही अपनी फिटनेस यात्रा के अनुभवों और युक्तियों को साझा करते हुए देखा जाएगा। इस कार्यक्रम के प्रतिभागियों में फिटनेस को लेकर लोगों को प्रोत्साहित करने वाले विराट कोहली और मिलिंद सोमन से लेकर रुजुता दिवेकर जैसे लोग भी होंगे। कोविड–19 के समय में, फिटनेस जीवन का एक और भी महत्वपूर्ण पहलू बन गया है। ऐसे में इस संवाद में पोषण, स्वास्थ्य और फिटनेस के विभिन्न पहलुओं पर सामयिक और सार्थक संवाद देखा जा सकेगा। प्रधानमंत्री द्वारा जन आंदोलन के रूप में परिकल्पित, फिट इंडिया संवाद आम जन की भागीदारी के साथ भारत को एक स्वस्थ्य राष्ट्र बनाने की दिशा में किया जा रहा एक और प्रयास है। जिस मूल सिद्धांत पर फिट इंडिया मूवमेंट की परिकल्पना की गई है, उसमें लोगों द्वारा मौज मस्ती के साथ आसान और बिना किसी खर्चे के फिट रहने की आदतों को अपनी दिनचर्या का हिस्सा बनाना शामिल है जिसे इस संवाद के जरिए और सशक्त बनाने का प्रयास किया जा रहा है। फिट इंडिया अभियान शुरु किए जाने के बाद पिछले एक साल में इसके तत्वावधान में आयोजित विभिन्न कार्यक्रमों में देश भर से लोगों की उत्साहपूर्ण भागीदारी देखी गई है। “द फिट इंडिया फ्रीडम रन”, “प्लॉग रन”, “साइक्लोथॉन”, “फिट इंडिया वीक”, “फिट इंडिया स्कूल सर्टिफिकेट” और कई अन्य कार्यक्रमों में 3.5 करोड़ से अधिक लोगों की सामूहिक भागीदारी देखी गई जो इसे सही मायने में एक जन आंदोलन बनाता है। फिट इंडिया संवाद, जिसमें देश भर से फिटनेस को लेकर उत्साही लोगों की भागीदारी देखी जाएगी इस सोच को और भी बल देता है कि इसे जन आंदोलन का रूप देने का पूरा श्रेय नागरिकों को जाता है। 24 सितंबर को दोपहर 11.30 बजे से एनआईसी के लिंक, https://pmindiawebcast.nic.in पर फिट इंडिया संवाद में कोई भी शामिल हो सकता है।
मंत्रिमंडल ने डाक क्षेत्र में सहयोग के लिए भारत और जापान के बीच सहयोग-समझौते को मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने डाक क्षेत्र में सहयोग के लिए भारत और जापान के बीच सहयोग-समझौते को मंजूरी दे दी। इस सहयोग समझौते के तहत दोनों देशों के बीच डाक सेवाओं में सुधार होगा और डाक क्षेत्र में सहयोग बढ़ेगा। लाभ : इस सहयोग समझौते के तहत भारत और जापान के बीच डाक सेवाओं में सुधार होगा और डाक क्षेत्र में सहयोग बढ़ेगा : डाक नीति के संबंध में दोनों पक्ष अपने अनुभवों के आधार पर सूचनाएं साझा करेंगे और नजरियों का आदान-प्रदान करेंगे। सहयोगी रिश्ते बढ़ाने के लिए चर्चा को प्रोत्साहन। दोनों पक्षों द्वारा आपस में तय किए जाने वाले विशेष क्षेत्रों में सहयोग बढ़ाने के लिए डाक सेवा संवाद की स्थापना। इस समझौते से भारत और जापान के बीच सहयोग बढ़ेगा और इस तरह दोनों देशों की डाक गतिविधियों को फायदा पहुंचेगा।
संयुक्‍त अरब अमीरात की आगामी यात्रा पर प्रधानमंत्री के वक्‍तव्‍य का मूल पाठ

मैं 16 अगस्‍त को संयुक्‍त अरब अमीरात की यात्रा प्रारंभ कर रहा हूं। यह 34 वर्षों में प्रधानमंत्री की पहली यात्रा होगी। संयुक्‍त अरब अमीरात एक मूल्‍यवान सहयोगी है और हमारे संबंधों की सीमा भारत और संयुक्‍त अरब अमीरात के जीवंत संबंधों का द्योतक है। भारत संयुक्‍त अरब अमीरात का दूसरा सबसे बड़ा कारोबारी सहयोगी है और संयुक्‍त अरब अमीरात भारत का तीसरा का सबसे बड़ा कारोबारी सहयोगी। संयुक्‍त अरब अमीरात को 2.5 मिलियन से अधिक भारतीयों ने अपना घर बनाया है। उन्‍होंने संयुक्‍त अरब अमीरात की प्रगति में अपार योगदान दिया है और प्रत्‍येक अवसर पर भारत को भी चुकाया है। भारत और संयुक्‍त अरब अमीरात विचित्र रूप से हवाई और समुद्री मार्ग से जुड़े हुए हैं। संयुक्‍त अरब अमीरात की आर्थिक छलांग अत्‍यंत प्रशंसनीय है। संयुक्‍त अरब अमीरात पूरे विश्‍व के लोगों को आकर्षित करने वाली वैश्विक, आर्थिक सफलता की कहानी है। संयुक्‍त अरब अमीरात तथा भारत की सुदृढ़ साझेदारी वर्षों पुरानी है। दोनों बहुलता और विविधता को सम्‍मान देने वाले बहु-सांस्‍कृतिक समाज हैं। मैं अपनी यात्रा के दौरान ऊर्जा, व्‍यापार में सहयोग बढ़ाने का इच्‍छुक हूं और निवेशकों से बात करूंगा कि भारत क्‍यों आकर्षक निवेश स्‍थल है। मुझे विश्‍वास है कि मेरी यात्रा दोनों राष्‍ट्रों के बीच जन-जन संबंध में तेजी लाएगी। मैं विशेष रूप से संयुक्‍त अरब अमीरात में काम करने वाले भारतीय श्रमिक समुदाय से मिलने के प्रति आशान्वित हूं। पिछले अनेक वर्षों के उनके कठिन परिश्रम की प्रशंसा करने के लिए कोई भी शब्‍द पर्याप्‍त नहीं है। मैं आबूधाबी के शाहजादा वली अहद महामहिम शेख मुहम्‍मद बिन जायेद अल नहयान से व्‍यापक बातचीत करूंगा। महामहिम के विजन और दूरदर्शिता ने संयुक्‍त अरब अमीरात को विकास की नई ऊंचाइयों पर पहुंचाया है। मैं संयुक्‍त अरब अमीरात के उपराष्‍ट्रपति तथा प्रधानमंत्री महामहिम शेख मुहम्‍मद बिन रशीद अल मख्‍तूम से मिलूंगा। मेरी यात्रा के एक स्‍थान में मसदर शहर है। यह शहर शून्‍य कार्बन शहर है। यह स्‍वच्‍छ और हरित कल बनाने की दिशा में एक प्रयास है।
प्रधानमंत्री ने श्री मन्नथु पद्मनाभन जी को उनकी पुण्यतिथि पर श्रद्धांजलि अर्पित की

प्रधानमंत्री श्री नरेन्द्र मोदी ने श्री मन्नथु पद्मनाभन जी को उनकी पुण्यतिथि पर श्रद्धांजलि अर्पित की। प्रधानमंत्री ने एक ट्वीट में कहा,“श्री मन्नथु पद्मनाभन जी को उनकी पुण्यतिथि पर श्रद्धांजलि अर्पित करते हैं। हम समाज कल्याण और युवा सशक्तीकरण में उनके लंबे समय तक दिए गए योगदान का भी स्मरण करते हैं। उनके उच्च विचार अनेक लोगों को लगातार प्रेरित कर रहे हैं।”
प्रधानमंत्री का टेकनपुर में डीजीपी/आईजीपी सम्मेलन के समापन समारोह में संबोधन

प्रधानमंत्री श्री नरेन्द्र मोदी ने आज टेकनपुर स्थित बीएसएफ ऐकडमी में पुलिस महानिदेशकों और पुलिस महानिरीक्षकों के सम्मेलन के समापन समारोह को संबोधित किया। प्रधानमंत्री ने बताया कि 2014 के बाद से सम्मेलन की प्रकृति और क्षेत्र में कैसे बदलाव हुए हैं, इसी के तहत यह सम्मेलन दिल्ली से बाहर किया जा रहा है। उन्होंने उन अधिकारियों की सराहना की जो इस बदलाव में सहायक रहे हैं। प्रधानमंत्री ने कहा कि देश की चुनौतियों और जिम्मेदारियों के संदर्भ में यह सम्मेलन अब और भी अधिक प्रासंगिक हो गया है। उन्होंने कहा कि सम्मेलन के नए प्रारूप में चर्चा की गुणवत्ता में उल्लेखनीय सुधार हुआ है। उन्होंने देश की सुरक्षा में प्रयोग में लाये जा रहे सुरक्षा उपकरणों की सराहना की। उन्होंने कहा कि आज के इस सम्मेलन में उपस्थित अधिकारियों ने नकारात्मकता के माहौल में काम करने के बावजूद सही नेतृत्व प्रदान किया है। उन्होंने कहा कि पिछले कुछ वर्षों में इस सम्मेलन में चर्चाओं के परिणामस्वरूप, अब एक उद्देश्य स्पष्ट रूप से पुलिस बल को परिभाषित करता है, कि कार्यों के निष्पादन में बहुत ही संशक्ति होता है। उन्होंने कहा कि इस सम्मेलन के माध्यम से शीर्ष पुलिस अधिकारियों को समस्याओं और चुनौतियों को समझने में एक पूर्ण दृष्टिकोण मिलता है। उन्होंने कहा कि पिछले दो वर्षों में चर्चा की जा रही विषयों की श्रेणी अधिक विस्तृत हो गई है। उन्होंने कहा कि इसने वरिष्ठ पुलिस अधिकारियों को पूरी तरह से नई दृष्टि देने में मदद की है। इस सम्मेलन में और अधिक तरीकों पर चर्चा करते हुए प्रधानमंत्री ने सुझाव दिया कि पूरे वर्ष कार्य समूहों के माध्यम से आगे की कार्यवाही पर ध्यान रखा जाए। इसके आलोक में उन्होंने विशेष रूप से युवा अधिकारियों को शामिल करने के महत्व पर जोर दिया। उन्होंने कहा कि इससे कार्यकुशलता में सुधार लाने में बहुत मदद मिलेगा। प्रधानमंत्री ने अवैध वित्तीय लेन-देन पर अधिक जानकारी साझा करने के लिए उभरती हुई वैश्विक सहमति का उल्लेख किया और कहा कि भारत को इस दिशा में एक प्रमुख भूमिका निभाना है। उन्होंने कहा कि सुरक्षा के मुद्दों पर जैसा कि दुनिया भर में खुलेपन की स्वीकार्यता बढ़ रही है, यहां भी राज्यों को इसे अपनाने की आवश्यकता है।उन्होंने कहा कि सुरक्षा को चुनिंदा तरीके से या अकेले नहीं प्राप्त किया जा सकता है। लेकिन राज्यों के बीच साइलो और जानकारी साझा कर हर किसी को अधिक सुरक्षित बनाया जा सकता है। उन्होंने जोर देकर कहा, “हम एक संकलित इकाई नहीं हैं, बल्कि एक कार्बनिक इकाई हैं।” प्रधानमंत्री ने कहा कि साइबर सुरक्षा के मुद्दों को तुरंत निपटाया जाना चाहिए और इसे सर्वोच्च प्राथमिकता भी देना चाहिए। इस संदर्भ में उन्होंने विशेष रूप से सोशल मीडिया के महत्व का उल्लेख किया। उन्होंने कहा कि मैसेजिंग (संदेशों) की अधिक प्रभावशीलता के लिए इसे स्थानीय भाषाओं में होना चाहिए। कट्टरता पर भी, प्रधानमंत्री ने समस्याग्रस्त क्षेत्रों में हल निकालने के लिए प्रौद्योगिकी का उपयोग करने का आग्रह किया। प्रधानमंत्री ने आईबी अधिकारियों को विशिष्ट सेवा के लिए राष्ट्रपति पुलिस पदक भी प्रदान किए। अपने संबोधन के दौरान प्रधानमंत्री ने आईबी के पदक प्राप्त अधिकारियों को उनके समर्पण और सेवा के प्रति प्रतिबद्धता के लिए बधाई दी और सराहना भी की। इस अवसर पर केन्द्रीय गृह मंत्री श्री राजनाथ सिंह तथा केन्द्रीय गृह राज्यमंत्री श्री हंसराज अहिर और श्री किरण रिजीजू भी उपस्थित थे।
प्रधानमंत्री ने केन्‍द्रीय औद्योगिक सुरक्षा बल (सीआईएसएफ) के 46वें स्‍थापना दिवस पर बल के कर्मियों की बहादुरी को सलाम किया

प्रधानमंत्री श्री नरेन्‍द्र मोदी ने केन्‍द्रीय औद्योगिक सुरक्षा बल के 46 वें स्‍थापना दिवस पर सीआईएसएफ के कर्मियों की बहादुरी को सलाम किया। इस अवसर पर अपने संदेश में प्रधानमंत्री ने कहा कि मैं केन्‍द्रीय औद्योगिक सुरक्षा बल के 46 वें स्‍थापना दिवस पर बल के कर्मियों का उनकी उस बहादुरी और कर्तव्‍य परायणता के लिए सम्‍मान करता हूं, जिसके साथ यह बल सालों से राष्‍ट्र की सेवा कर रहा है। पूरे देश की अनेक प्रमुख इकाइयों और संस्‍थाओं को सुरक्षा प्रदान कर रहा केन्‍द्रीय औद्योगिक सुरक्षा बल राष्ट्र की प्रगति में अहम योगदान दे रहा है।
राष्ट्रपति पद पर श्री प्रणब मुखर्जी के दो साल पूरा होने पर आयोजित समारोह में प्रधानमंत्री ने दो पुस्तकों का विमोचन किया

प्रधानमंत्री श्री नरेंद्र मोदी ने राष्ट्रपति श्री प्रणब मुखर्जी को राष्ट्रपति के रूप में उनके दो साल पूरे होने के उपलक्ष्य में बधाई दी। इंद्रधनुष और द विंग्स वंडर्स ऑफ राष्ट्रपति भवन, नामक दो पुस्तकों का विमोचन करने के बाद श्री मोदी ने कहा कि राष्ट्रपति के रूप में श्री मुखर्जी के नेतृत्व में देश को नई दिशा और प्रेरणा मिली है। राष्ट्रपति की तुलना परिवार के मुखिया से करते हुए प्रधानमंत्री ने कहा कि कार्यालय संभालने के बाद उन्हें व्यक्तिगत रूप से श्री मुखर्जी का मार्गदर्शन मिला। इन दो पुस्तकों के लेखकों को बधाई देते हुए उन्होंने कहा कि उनका यह लेखन केवल संकलन मात्र नहीं है बल्कि उससे भी कहीं ज्यादा यह व्यक्तिगत अनुभव की एक अनुभूति है। राष्ट्रपति भवन में आयोजित हुए सांस्कृतिक कार्यक्रमों पर लिखी गई किताब इंद्रधनुष पर बोलते हुए प्रधानमंत्री ने कहा कि भारतीय कला और संस्कृति में इतनी क्षमता है कि वह दुनिया को अपनी तरफ आकर्षित कर सकती है। भारतीय संस्कृति की समृद्धता पर टिप्पणी करते हुए श्री मोदी ने कहा कि यहां हर समय के लिए एक अलग राग है। उन्होंने कहा कि भारतीय कला प्रत्येक मानव की आत्मा से जुड़ी है। उन्होंने कहा कि कला को राज्य पर आश्रित नहीं होना चाहिए बल्कि राज्य को उसे प्रोत्साहित करना चाहिए। दूसरी पुस्तक द विंग्स ऑफ बर्ड्स ऑफ राष्ट्रपति भवन के बारे में उन्होंने कहा कि पक्षियों का भारतीय संस्कृति, इतिहास व पौराणिक कथाओं में बहुत महत्वपूर्ण स्थान है। इसका उदाहरण देते हुए उन्होंने कहा कि गरुड़ पुराण में बहुत सारे मानवीय मूल्यों के बारे में बताया गया है जिसकी प्रेरणा पक्षियों से मिली है। उन्होंने कहा कि रामायण के जटायु प्रकरण से हमें आतंकवाद से लड़ने की प्रेरणा मिलती है। पक्षियों के बारे में बात करते हुए उन्होंने कहा कि पक्षियों से हमें प्रकृति के साथ मेलजोल और सौहार्द के साथ रहने की प्रेरणा मिलती है। उन्होंने कहा कि पक्षियों, पानी और हवाओं के लिए सीमाएं अप्रसांगिक हैं। प्रधानमंत्री ने कहा कि पक्षियों द्वारा घोंसलों के निर्माण से हमें आर्किटेक्चर का अद्भुत उदाहरण मिलता है जो संयोगवश चलन से बाहर हो गया है। आज सुबह प्रधानमंत्री की उपस्थिति में राष्ट्रपति श्री प्रणब मुखर्जी द्वारा राष्ट्रपति भवन संग्रहालय का उद्घाटन किया गया। इस पर बोलते हुए प्रधानमंत्री ने कहा कि भारतीय समाज इतिहास के प्रति बहुत ज्यादा सजग नहीं है। यह संग्रहालय हमारी अनोखी विरासत के एक हिस्से को सहेजने में सहायक होगा। उन्होंने कहा कि केवल वही समाज इतिहास लिख सकता है जो अपने इतिहास को सहेज कर रखता है। पर्यावरण संरक्षण की जरूरत का उल्लेख करते हुए प्रधानमंत्री ने कहा कि हमने अपने प्राकृतिक संसाधनों को अपनी भविष्य की पीढ़ी से उधार लिया है। औऱ हमारा यह कर्त्तव्य बनता है कि इन संसाधनों को हम अगली पीढ़ी को सही सलामत वापस लौटाएं।
जर्मन चांसलर एंजेला मार्केल के साथ प्रधानमंत्री की टेलीफोन पर बातचीत

ब्रासीलि‍या में आयोजि‍त ब्रि‍क्‍स शिखर सम्‍मेलन के बाद दि‍ल्‍ली लौटते हुए फ्रैंकफर्ट में आगमन पर आज प्रधानमंत्री श्री नरेंद्र मोदी की जर्मन चांसलर एंजेला मार्केल के साथ टेलीफोन पर एक उपयोगी बातचीत हुई। प्रधानमंत्री ने जर्मनी फुटबॉल टीम की शानदार जीत पर उन्‍हें बधाई देते हुए सुश्री एंजेला को आज उनके 60वें जन्‍मदिन की शुभकामनाएं भी दी। प्रधानमंत्री ने कहा कि‍ एक महत्‍वपूर्ण भागीदार के रूप में भारत जर्मनी का सम्‍मान करता है और उसकी सरकार द्वि‍‍पक्षीय रणनीति‍क भागीदारी को मजबूत और गहरी बनाने के लि‍ए जर्मनी के साथ मि‍लकर काम करेगी। उन्‍होंने 2015 में भारत जर्मनी वि‍चार-वि‍मर्श सभा की तीसरी बैठक के अवसर पर भारत की यात्रा पर आने का नि‍मंत्रण दि‍या, जि‍से जर्मन चांसलर ने स्‍वीकार कर लि‍या। दोनों नेताओं ने कौशल वि‍कास के माध्‍यम से द्वि‍पक्षीय सहयोग के क्षेत्रों के बारे में संक्षि‍प्‍त बात की। जर्मन चांसलर ने 2015 में आयोजि‍त होने वाले हनोवर व्‍यापार मेले में एक भागीदार बनने के लि‍ए भारत को आमंत्रि‍त कि‍या। दोनों नेताओं ने जल्‍द से जल्‍द मि‍लने पर सहमति‍ व्‍यक्‍त की। चांसलर मार्केल ने जर्मनी की सरकारी द्वि‍पक्षीय यात्रा के लि‍ए प्रधानमंत्री को आमंत्रि‍त कि‍‍या।
केरल के बिलीवर्स चर्च के मेट्रोपॉलिटन बिशप डा. के. पी. योहानन ने प्रधानमंत्री से मुलाकात की

केरल के बिलीवर्स चर्च के मेट्रोपॉलिटन बिशप डा. के. पी. योहानन ने आज एक प्रतिनिधिमंडल के साथ प्रधानमंत्री श्री नरेन्द्र मोदी से मुलाकात की। डा. योहानन ने गंगा सफाई अभियान के लिए एक करोड़ रुपये का दान दिया है। राज्यसभा के उपसभापति प्रोफेसर पी. जे. कुरियन भी इस अवसर पर उपस्थित थे।